Maatietopalvelu

Kyselyvastaus

**Asiakirjan tunnus:** KT1061

**Päivämäärä**: 9.4.2025

**Julkisuus:** Julkinen

Venäjä / Liikemiehet, viranomaisten korruptio ja tekaistut rikossyytteet

**Russia /** Businessmen, official corruption and fabricated criminal charges

Kysymykset

1. Onko hallituksella korruption vastaisia kampanjoita? Minkä tason virkamiehiin kampanjat kohdistuvat? Rangaistaanko virkamiehiä korruptiosta?
2. Kohdistetaanko yrittäjiin tekaistuja rikossyytteitä? Toimivatko viranomaiset tekaistuissa rikosjutuissa yhteistyössä rikollisryhmien kanssa?
3. Onko yrittäjien oikeuksia puolustavan oikeusasiamiehen virka yhä olemassa ja kuka sitä nykyisin hoitaa?

Questions

1. Does the government have any anti-corruption campaigns? Which level of officials are targeted by the campaigns? Are officials punished for corruption?
2. Are entrepreneurs targeted with fabricated criminal charges? Do the authorities cooperate with criminal groups in fabricated criminal cases?
3. Is the post of ombudsman for entrepreneurs' rights still operational and who is currently in charge of it?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

# Onko hallituksella korruption vastaisia kampanjoita? Minkä tason virkamiehiin kampanjat kohdistuvat? Rangaistaanko virkamiehiä korruptiosta?

Freedom Housen vuotta 2024 käsittelevän Freedom in the World 2025 -raportin mukaan korruptio on Venäjän hallinnossa ja liike-elämässä laaja-alaista.[[1]](#footnote-1) Yhdysvaltain ulkoasiainministeriön (USDOS) vuoden 2023 tapahtumia käsittelevän ihmisoikeusraportin mukaan korruptiota esiintyy laajasti kaikissa hallinnon toimeenpanovallan elimissä sekä lainsäädäntö- ja oikeuslaitoksessa. Korruptiota esiintyy myös korkeimpien virkamiesten tasolla. Virkamiesten korruptio ilmenee muun muassa virkamiesten lahjontana, budjettivarojen väärinkäyttönä, kiristyksenä, ja virka-aseman väärinkäyttönä henkilökohtaisen hyödyn hankkimiseksi.[[2]](#footnote-2) Venäjä sai vuonna 2024 Transparency International -järjestön julkisen sektorin korruption tasoa arvioivassa Corruption Perceptions Index (CPI) -mittarissa 22/100 pistettä ja sijoittui vertailussa jaetulle sijalla 154 huonoiten sijoittuneimman maan ollessa sijalla 180.[[3]](#footnote-3) Tulos on Venäjän osalta mittaushistorian huonoin.[[4]](#footnote-4) Venäjä irtisanoi vuonna 2023 lahjontaa koskevan Euroopan neuvoston rikosoikeudellisen yleissopimuksen, eikä maa ole enää Euroopan neuvoston korruption vastaisen valtioiden ryhmän Grecon (Group of States against Corruption) jäsen.[[5]](#footnote-5) Lisäksi Transparency International -järjestö on julistettu Venäjällä ei-toivotuksi organisaatioksi.[[6]](#footnote-6)

USDOSin raportin mukaan laissa on säädetty virkamiesten korruption rikosseuraamuksista, mutta lakia ei sovelleta tehokkaasti.[[7]](#footnote-7) Virkamiesten raportoidaan syyllistyvän väärinkäytöksiin ja korruptioon ilman rangaistusta.[[8]](#footnote-8) Tuomioita korruptiosta langetetaan valikoivasti.[[9]](#footnote-9) Käytetyistä lähteistä ei löydy riippumatonta kokonaisarviota siitä, minkä tason virkamiehiin kurinpitoseuraamukset ja syytteet ovat viime vuosina pääosin kohdistuneet. Venäläisen valtio-omisteisen TASS (ven. ТАСС) -uutistoimiston joulukuussa 2024 julkaiseman Venäjän valtakunnansyyttäjän haastattelun mukaan vuonna 2024 lähes 30 000 virkamiestä sai kurinpitoseuraamuksen korruption vastaisten sääntöjen rikkomisesta, heistä noin 500 irtisanottiin.[[10]](#footnote-10) Venäjän tutkintakomitean johtaja mainitsee TASS-uutistoimiston haastattelussa vuonna 2023 lukuisia yksittäisiä korruptiotutkintoja, joiden kohteena on ollut myös päällikkötason virkamiehiä, muun muassa tullilaitoksesta.[[11]](#footnote-11) Lisäksi lähteissä mainitaan rikosvastuuseen korruptiorikoksista joutuneen 2023 vuonna 336 ja 2024 vuonna 183 henkilöä, jolla on erityinen oikeudellinen asema. Näiden henkilöiden joukossa oli vuonna 2023 muun muassa paikallishallinnon virkamiehiä, syyttäjiä ja tuomareita.[[12]](#footnote-12)

Transparency International -järjestön Venäjän osaston johtaja Aljona Vandyševa kertoo Golos Ameriki (ven. Голос Америки) -uutissivuston helmikuussa 2025 julkaisemassa artikkelissa, että korruption torjunta ei ole prioriteetti nyky-Venäjällä. Lainlaadinnassa ei ole juurikaan kiinnostusta korruption torjuntaan eikä korruption torjunnassa ei ole tapahtunut mitään kokonaisvaltaisia muutoksia.[[13]](#footnote-13) Transparency International -järjestön Venäjän osaston johtajana artikkelin julkaisuaikana tammikuussa 2024 toiminut Ilja Šumanov kertoo venäläisen The Insider -uutissivuston artikkelissa, että Venäjällä ei ole tosiasiallisesti olemassa korruption vastaista kokonaisvaltaista strategiaa. Aiemmin Venäjän virkamiehet ja lainvalvontaviranomaiset ainakin yrittivät torjua ruohonjuuritason ja arkielämän[[14]](#footnote-14) korruptiota. Muun muassa sähköiset palvelut, suorien virkamieskontaktien puuttuminen ja sakkojen automatisoiminen vähensivät korruptiokäytäntöjä, mikä selittää Venäjän aiempien vuosien paremman sijoittumisen korruptiovertailussa. Nykyään myös ruohonjuuritason ja arkielämän korruptio on pahentunut. Ukrainan sodan alkamisen jälkeen oli selvää, ettei korruptio ole hävinnyt mihinkään, vaan tyypillisesti korruptoituneiden virastojen, kuten liikennepoliisin lisäksi korruptio kukoistaa myös sotilaskomissariaateissa ja liikekannallepanosta vastaavissa virastoissa.[[15]](#footnote-15) Venäjä on Ukrainan sodan alkamisen jälkeen purkanut useita korruption vastaisia toimenpiteitä, muun muassa virkamiehet ovat lopettaneet tulo- ja kuluilmoitustensa julkaisemisen, valtionyhtiöt ovat saaneet pitää merkittävän osan hankinnoistaan julkisuudelta salattuina, ja valtion hankkijoiden annetaan useammin suoraan nimetä toimittaja ilman tarjouskilpailua, mikä johtaa yleensä lahjuksiin.[[16]](#footnote-16)

# Kohdistetaanko yrittäjiin tekaistuja rikossyytteitä? Toimivatko viranomaiset tekaistuissa rikosjutuissa yhteistyössä rikollisryhmien kanssa?

Yrittäjiin kohdistetuista tekaistuista rikossyytteistä on julkisesti saatavilla olevissa lähteissä vain vähän tuoreita mainintoja. Esimerkiksi Yhdysvaltain ulkoasiainministeriö ei ole julkaissut vuoden 2021 jälkeen Venäjää koskevaa Investment Climate -raporttia, jossa käsitellään muun muassa liike-elämässä tapahtuvaa korruptiota.[[17]](#footnote-17)

Venäjän yrittäjien oikeuksia puolustavana oikeusasiamiehenä toiminut Boris Titov kertoi vuonna 2023 Kommersant (ven. Коммерсантъ) -uutissivuston artikkelissa, että liikemiehiin kohdistuvien rikostapauksien määrä on kasvanut. Kyseessä on rikoslain pykälät, jotka käsittelevät erilaisia petoksia (rikoslain 159–159.6 §), kavalluksia (160 §), omaisuusvahingon aiheuttamista petoksella tai luottamuksen väärinkäyttämisellä (165 §), sekä lukuisat rikoslain 22. lukuun sisältyvät talousrikokset. Vuoden 2023 ensimmäisellä puoliskolla oli käsittelyssä 352 000 rikosjuttua näiden pykälien perusteella. Tämä on 15 % enemmän vuoden 2022 vastaavaan ajanjaksoon verrattuna. Rikoslain petoksia käsittelevän 159 §:n osalta kasvu on vielä jyrkempää. Titov huomauttaa, ettei kaikkia näitä rikossyytteitä ole nostettu yrittäjiä vastaan heidän yritystoimintansa aikana, mutta tällaiset tapaukset voidaan erottaa muusta joukosta. Titov mainitsee artikkelissa, että tutkinnan aikana varoja pidätetään, ja omaisuutta sekä asiakirjoja takavarikoidaan usein perusteettomasti.[[18]](#footnote-18)

Cornellin yliopiston oikeustieteellisen tiedekunnan vieraileva tutkija Kirill Titajev kertoo George Washingtonin yliopiston Russia.Post-sivustolla heinäkuussa 2023 julkaistussa kirjoituksessa, että nykyään Venäjän lainvalvontaviranomaiset käyttävät poliittisia aktivisteja kohtaan nostetuissa rikossyytteissä samaa mekanismia, kuin he käyttivät aiemmin lavastaessaan rikosjuttuja yrittäjiä kohtaan. Artikkelissa todetaan, että ei-toivottuja kilpailijoita tai liike-elämässä toimivia poliittisia kilpailijoita vastaan nostetuissa rikosjutuissa oli tärkeää, että ne näyttävät muodollisesti tavallisilta talousrikoksilta. Ttiajevin mukaan viimeisen 15 vuoden aikana liikemiehiä ja virkamiehiä vastaan nostettujen rikosjuttujen määrä vaihtelee tuhansista kymmeniin tuhansiin. Rikosjutuissa käytetyssä mallissa lainvalvontaviranomaiset ottavat poliittisin perustein valikoidun henkilön, tai henkilön, joka on heille ”kätevä”, etsivät sopivan teon ja määräävät asiantuntijatutkinnan. ”Asiantuntijat” vahvistavat lausunnossaan teon sisältäneen rikoksen ja syytteessä teko kuvaillaan harkituksi. Vain syyttäjän asiantuntijoita pidetään luotettavina ja Titajevin mukaan on lähes varma, että puolustuksen oikeudelle esittämä asiantuntemus hylätään. Hänen mukaansa tällä tavoin lähes mikä vain arkipäiväinen teko voidaan tulkita rikokseksi. Titaev kuvailee tapausta, jossa yrittäjä tuomittiin kavalluksesta kolmen vuoden ehdonalaiseen rangaistukseen hänen myytyään yrityksen omistaman auton alaiselleen tutkijoiden mielestä todellista hintaa halvemmalla. Koska teko tehtiin virallisten työtehtävien yhteydessä, siitä tulee rikoslain tarkoittama vakava rikos. Titajevin mukaan tällaisia rikosjuttuja arvioidaan olevan vuosittain 10 000.[[19]](#footnote-19) Tekstissä ei lue, kenen arvio on kyseessä, tai koska arvio on annettu.[[20]](#footnote-20) Titajevin mukaan tuomioistuimet määräävät lähes aina suhteellisen kevyitä tuomioita tapauksissa. Kirjoituksen mukaan on lähes mahdotonta tietää, mikä tällaisten rikosjuttujen taustalla todellisuudessa on. Hänen mukaansa voidaan olettaa, että kyseessä on esimerkiksi lainvalvontaviranomaisen lahjominen yrittäjän liiketoiminnan viemiseksi tai yritys pyrkiä saamaan lahjus syytetyltä vastineeksi siitä, että hänet jätetään rauhaan. Toinen syy Titajevin mukaan voi olla lainvalvontaviranomaisten pyrkimys saada tilastollisesti tarpeeksi rikosjuttuja oikeuteen.[[21]](#footnote-21) Titajevin antamia tietoja tällä tavoin yrittäjiä kohtaan nostettujen rikosjuttujen määristä tai annettujen tuomioiden ankaruudesta ei voitu varmistaa muista lähteistä.

Yrittäjien oikeusasiamiehen toimiston vuosiraporteissa 2022 ja 2023 on lukuisia eri kohtia, joissa käsitellään viranomaisten yrittäjiin kohdistuvaa korruptioon liittyvää painostusta. Raporteissa mainitaan muun muassa, että yrittäjiin voidaan kohdistaa korruptioon liittyvää painostusta muun muassa pitkittämällä rikosjuttujen tutkintaa.[[22]](#footnote-22) Rikostutkijan on mahdollista hankkia lojaaleja asiantuntijoita antamaan asiantuntijalausuntoja yrittäjän painostamiseksi. Asiantuntijoiden esittämien arvioiden mukaan 90 % oikeudellisen asiantuntijatutkimuksen uudelleenarviointipyynnöistä ja/tai asiassa esitetyn vastakkaisen asiantuntija-arvion huomioimispyynnöistä hylätään.[[23]](#footnote-23) Valtionhankintoihin voi liittyä korruptiota, esimerkiksi työurakan hyväksyntää viivyttämällä yrittäjää voidaan painostaa maksamaan ”korruptiomaksuja”. Raporttien mukaan on laajalle levinnyt käytäntö, että tilaaja riitauttaa valtion kanssa tehdyn sopimuksen nojalla toteutetun työn. Lainvalvontaviranomaiset saattavat jättää huomiotta se, että valtion komitea on hyväksynyt työn ja yrittäjää vastaan voidaan nostaa rikosasia esimerkiksi rikoslain petospykälään perusten.[[24]](#footnote-24) Raporteissa ei anneta arviota tällaisten rikosjuttujen lukumääristä tai niiden lopputuloksesta.

Freedom Housen vuoden 2024 raportin mukaan yksityiset yritykset kohtaavat ”rutiininomaisesti” kiristystä tai pakkolunastuksia lainvalvontaviranomaisten ja järjestäytyneiden rikollisryhmien taholta.[[25]](#footnote-25) Bertelsmann Stiftung -säätiön 1.2.2021–31.1.2023 välisen ajanjakson kattavan Venäjää koskevan raportin mukaan yritysmaailman tai valtionhallinnon hyvin verkostoituneet henkilöt ovat lukuisissa tapauksissa onnistuneet riistämään menestyneiltä yksityisyrittäjiltä heidän omaisuutensa lainvalvontaviranomaisten, veroviranomaisten ja terveystarkastajien avustuksella yritysvaltauksissa.[[26]](#footnote-26) Yritysvaltauksiin (ven. рейдерский захват, translit. reiderski zahvat) voi liittyä tekaistuja rikosjuttuja yrityksen omistajia tai johtoa kohtaan.[[27]](#footnote-27) Yrityksen toiminnan pysäyttämiseksi yritysvaltaajat pyrkivät käynnistämään rikosjutun yrityksen johtoa vastaan ja saattavat tehdä lukuisia ilmoituksia lainvalvonta- ja muille viranomaisille väitetyistä siviili- ja rikosoikeuden rikkomuksista.[[28]](#footnote-28) Vuonna 2022 kirjoitetun artikkelin mukaan voimakeinoin tapahtuviin yritysvaltauksiin osallistuu usein entisiä lainvalvontaviranomaisia, jotka palkkaavat valtaukseen yksityisen vartiointiyrityksen. Yksityisen vartiointiyrityksen palvelukseen saattaa kuulua järjestäytyneiden rikollisryhmien jäseniä. Laittomiin yritysvaltauksiin voi kuulua muun muassa kiristystä, asiakirjaväärennöksiä ja virkamiesten lahjontaa, ja näissä tapauksissa valtaajat toimivat tavallisesti yhteistyössä valtion voimaviranomaisten kanssa.[[29]](#footnote-29)

# Onko yrittäjien oikeuksia puolustava oikeusasiamiehen virka yhä olemassa ja kuka sitä nykyisin hoitaa?

Venäjällä toimii presidentin alaisuudessa yrittäjien oikeuksia puolustava oikeusasiamies (ven. Уполномоченный при Президенте Российской Федерации по защите прав предпринимателей; translit. Upolnomotšennyi pri Prezidente Rossijskoi Federatsii po zaštšite prav predprinimatelei.[[30]](#footnote-30) Oikeusasiamiehen tehtäviin kuuluu yritysten ja viranomaisten välisten riitojen ratkaiseminen, ja oikeusasiamiehellä on oikeus muun muassa puolustaa yritysten etuja oikeudessa. Oikeusasiamiehen nimittää Venäjän presidentti.[[31]](#footnote-31) Venäjän alueilla toimii myös omia alueellisia yrittäjien oikeusasiamiehiä.[[32]](#footnote-32) Oikeusasiamiehen virkaa hoiti vuodesta 2012 Boris Titov (ven. Борис Титов), jonka toinen viisivuotiskausi tehtävässä päättyi vuonna 2022. Lain mukaan kaksi viisivuotiskautta on enimmäisaika viran hoitoon.[[33]](#footnote-33) RBK (ven. РБК) -uutissivuston syyskuussa 2024 julkaiseman uutisen mukaan tehtävässä ei ole ollut ketään Titovin kauden päätyttyä.[[34]](#footnote-34) TASS (ven. ТАСС) -uutistoimiston päiväämättömän tiedon mukaan Titov jatkaa oikeusasiamiehen toimiston työn koordinointia, kunnes uusi yrittäjien oikeusasiamies nimitetään.[[35]](#footnote-35)

Julkisten lähteiden perustella ainakaan syksyllä 2024 virkaan ei ollut nimitetty uutta yrittäjien oikeusasiamiestä. Forbes-uutissivuston venäjänkielisen toimituksen syyskuussa 2024 julkaiseman uutisen mukaan Titov on nimitetty kesällä 2024 uusiin tehtäviin. Uutisen mukaan Venäjän teollisuudenharjoittajien ja yrittäjien liiton puheenjohtaja oli esittänyt jo vuoden 2022 syksyllä presidentinhallinnon johtajalle vetoomuksen, jossa hän oli pyytänyt ”poistamaan oikeudellisen epävarmuuden”, joka johtuu Titovin valtuuksien päättymisestä ja nimittämään toisen henkilön Titovin tilalle. Liitto lähetti samansisältöisen kirjeen kesällä 2024, mutta uutisen mukaan viranomaisilta ei toistaiseksi ole tullut vastausta. Uutisessa mainitaan, että viranomaiset järjestävät kokouksen, jossa käsitellään oikeusasiamiesinstituution tulevaisuudennäkymiä.[[36]](#footnote-36)

## Lähteet

Bertelsmann Stiftung 2024. *BTI 2024 Country Report. Russia.* <https://bti-project.org/fileadmin/api/content/en/downloads/reports/country_report_2024_RUS.pdf>(käyty 9.4.2025).

Euroopan neuvosto [päiväämätön]. *Members and Observers/ Etats membres et Observateurs.* [*https://www.coe.int/en/web/greco/structure/member-and-observers#{%22281687980%22:[1]}*](https://www.coe.int/en/web/greco/structure/member-and-observers#{%22281687980%22:[1]})(käyty 1.4.2025).

Forbes 4.9.2024. *Власти проведут совещание о перспективах института бизнес-омбудсмена.* <https://www.forbes.ru/biznes/520564-vlasti-provedut-sovesanie-o-perspektivah-instituta-biznes-ombudsmena> (käyty 25.3.2025).

Freedom House 2025. *Freedom in the World 2025. Russia.* <https://freedomhouse.org/country/russia/freedom-world/2025> (käyty 24.3.2025).

The Insider 30.1.2024. *Коррупция в России растет в условиях войны, показал индекс Transparency International.* <https://theins.ru/news/268746> (käyty 26.3.2025).

Meduza 9.1.2023. *Putin introduces bill on denouncing Criminal Law Convention on Corruption, leaving GRECO.* <https://meduza.io/en/news/2023/01/09/putin-introduces-bill-on-denouncing-criminal-law-convention-on-corruption-leaving-greco> (käyty 1.4.2025).

Titajev, Kirill 15.7.2023. *The Mechanics of Political Persecution in Russia.* <https://russiapost.info/politics/mechanics> (käyty 2.4.2025).

Transparency International

11.2.2025. *The ABCs of the CPI: How the Corruption Perceptions Index is calculated.* <https://www.transparency.org/en/news/how-cpi-scores-are-calculated> (käyty 24.3.2025).

[päiväämätön] *Corruption Perceptions Index. Russia.* <https://www.transparency.org/en/cpi/2024/index/rus> (käyty 24.3.2025).

USDOS (United States Department of State)

23.4.2023. *Russia 2023 Human Rights Report.* <https://www.state.gov/wp-content/uploads/2024/03/528267_RUSSIA-2023-HUMAN-RIGHTS-REPORT.pdf>(käyty 24.3.2025).

[päiväämätön] *Investment Climate Statements*. <https://www.state.gov/investment-climate-statements/> (käyty 1.4.2025).

VC.ru 23.11.2023. *Рейдерский захват: что это, как защититься от атак и спасти свой бизнес.* <https://vc.ru/legal/927618-reiderskii-zahvat-chto-eto-kak-zashititsya-ot-atak-i-spasti-svoi-biznes> (käyty 4.4.2025).

\*\*\*

Ведомости [Vedomosti] 15.5.2024. *Бывшему бизнес-омбудсмену Борису Титову нашли работу.* <https://www.vedomosti.ru/politics/articles/2024/05/15/1037165-bivshemu-biznes-ombudsmenu-borisu-titovu-nashli-rabotu> (käyty 25.3.2025).

Голос Америки [Golos Ameriki] 11.2.2025. *Алена Вандышева – о борьбе с коррупцией в РФ: «По всем направлениям мы видим откат назад».* <https://www.golosameriki.com/a/russian-corruption-index/7970759.html> (käyty 31.3.2025).

Коммерсантъ [Kommersant] 26.9.2023. *Следствие проявило деловую активность.* <https://www.kommersant.ru/doc/6237582> (käyty 1.4.2025).

Кочедыкова, Виктория Маратовна [Kotšedykova, Viktorija Maratovna] 2022. ”Рейдерский захват: понятие, виды, методы”. *Экономика Управление Право,* no*.*3 (60), s. 60 - 66. Saatavilla: <https://cyberleninka.ru/article/n/reyderskiy-zahvat-ponyatie-vidy-metody> (käyty 4.4.2025).

РБК [RBK] 4.9.2024. *Власти обсудят институт бизнес-омбудсмена.* <https://www.rbc.ru/economics/04/09/2024/66d7e04e9a7947a5d8a2fa1e> (käyty 25.3.2025).

Следственное упрлавление следственного комитета Российской федерации по Алтайскому краю [Sledsvtennoje ypravlenije sledstvennogo komiteta Rosijskoi federatsii po Altaiskomu kraju] 6.12.2024. *Что такое «бытовая коррупция»? Рассказываем в тематическом проекте «КОРРУПЦИИ. НЕТ».* <https://altai-krai.sledcom.ru/news/item/1746992/> (käyty 8.4.2025).

ТАСС [TASS]

9.12.2024. *Игорь Краснов: надо лишать коррупционеров радости наживы.* <https://tass.ru/interviews/22606205> (käyty 26.3.2025).

 8.12.2023. *Бастрыкин: почти 8 тыс. дел о коррупции направлено в суды за девять месяцев 2023 года.* <https://tass.ru/interviews/19484225> (käyty 31.3.2025).

[päiväämätön]. *Титов, Борис Юрьевич.* <https://tass.ru/encyclopedia/person/titov-boris-yurevich> (käyty 25.3.2025).

Уполномоченный при Президенте Российской Федерации по защите прав предпринимателей [Upolnomotšennyi pri Prezidente Rossijskoi Federatsii po zaštšite prav predprinimatelei]

[päiväämätön]a. *Об уполномоченном*. <https://ombudsmanbiz.ru/ob-upolnomochennom/> (käyty 25.3.2025).

[päiväämätön]b, *2023.* *Регионы.* <http://doklad.ombudsmanbiz.ru/2023/%D0%A0%D0%B5%D0%B3%D0%B8%D0%BE%D0%BD%D1%8B.pdf> (käyty 25.3.2025).

[päiväämätö)c. *ДОКЛАД ПРЕЗИДЕНТУ РОССИЙСКОЙ ФЕДЕРАЦИИ. РЕЕСТР СИСТЕМНЫХ ПРОБЛЕМ РОССИЙСКОГО БИЗНЕСА 2022.* <http://doklad.ombudsmanbiz.ru/2022/3-22.pdf> (käyty 4.4.2025).

[päiväämätön]d. *ДОКЛАД ПРЕЗИДЕНТУ РОССИЙСКОЙ ФЕДЕРАЦИИ. РЕЕСТР СИСТЕМНЫХ ПРОБЛЕМ РОССИЙСКОГО БИЗНЕСА 2023.* [*http://doklad.ombudsmanbiz.ru/2023/%D0%A0%D0%B5%D0%B5%D1%81%D1%82%D1%80\_%D1%81%D0%B8%D1%81%D1%82%D0%B5%D0%BC%D0%BD%D1%8B%D1%85\_%D0%BF%D1%80%D0%BE%D0%B1%D0%BB%D0%B5%D0%BC.pdf*](http://doklad.ombudsmanbiz.ru/2023/%D0%A0%D0%B5%D0%B5%D1%81%D1%82%D1%80_%D1%81%D0%B8%D1%81%D1%82%D0%B5%D0%BC%D0%BD%D1%8B%D1%85_%D0%BF%D1%80%D0%BE%D0%B1%D0%BB%D0%B5%D0%BC.pdf)(käyty 4.4.2025).

Федеральная палата адвокатов Российской Федерации [päiväämätön] [Federalnaja palata advokatov Rossijskoi Federatsii]. *Уполномоченный при Президенте РФ по защите прав предпринимателей.* <https://fparf.ru/fpa-rf/partner/authorities/upolnomochennyy-pri-prezidente-rf-po-zashchite-prav-predprinimateley/> (käyty 25.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Freedom House 2025. [↑](#footnote-ref-1)
2. USDOS 23.4.2024, s. 70. [↑](#footnote-ref-2)
3. Transparency International 11.2.2025; Transparency International [päiväämätön]. [↑](#footnote-ref-3)
4. Голос Америки 11.2.2025. [↑](#footnote-ref-4)
5. Euroopan neuvosto [päiväämätön]; Meduza 9.1.2023. [↑](#footnote-ref-5)
6. The Insider 30.1.2024; Bertelsmann Stiftung 2024, s. 36. [↑](#footnote-ref-6)
7. USDOS 23.4.2024, s. 69. [↑](#footnote-ref-7)
8. Freedom House 2025; USDOS 23.4.2024, s. 69; Bertelsmann Stiftung 2024, s. 36. [↑](#footnote-ref-8)
9. USDOS 23.4.2024, s. 70. [↑](#footnote-ref-9)
10. ТАСС 9.12.2024. [↑](#footnote-ref-10)
11. ТАСС 8.12.2023. [↑](#footnote-ref-11)
12. ТАСС 8.12.2023; ТАСС 9.12.2024. [↑](#footnote-ref-12)
13. Голос Америки 11.2.2025. [↑](#footnote-ref-13)
14. Termillä arkielämän korruptio (ven. бытовая коррупция; translit. bytovaja korruptsija) viitataan kansalaisten ja viranomaisten välisessä vuorovaikutuksessa, muun muassa koulutuksessa, terveydenhuollossa ja varusmieskutsunnoissa tapahtuvaan korruptioon. (Следственное упрлавление следственного комитета Российской федерации по Алтайскому краю 6.12.2024). [↑](#footnote-ref-14)
15. The Insider 30.1.2024. [↑](#footnote-ref-15)
16. The Insider 30.1.2024. [↑](#footnote-ref-16)
17. USDOS [päiväämätön). [↑](#footnote-ref-17)
18. Коммерсантъ 26.9.2023. [↑](#footnote-ref-18)
19. Titajev 15.7.2023. [↑](#footnote-ref-19)
20. Alkuperäinen lähde ei ole saatavilla: <https://strategy.csr.ru/user/pages/researches/Report-10.04.17.pdf> [↑](#footnote-ref-20)
21. Titajev 15.7.2023. [↑](#footnote-ref-21)
22. Уполномоченный при Президенте Российской Федерации по защите прав предпринимателей [päiväämätön]c, s.57; Уполномоченный при Президенте Российской Федерации по защите прав предпринимателей [päiväämätön]d, s.63. [↑](#footnote-ref-22)
23. Уполномоченный при Президенте Российской Федерации по защите прав предпринимателей [päiväämätön]c, s.59; Уполномоченный при Президенте Российской Федерации по защите прав предпринимателей [päiväämätön]d, s.66. [↑](#footnote-ref-23)
24. Уполномоченный при Президенте Российской Федерации по защите прав предпринимателей [päiväämätön]c, s.59; Уполномоченный при Президенте Российской Федерации по защите прав предпринимателей [päiväämätön]d, s.65. [↑](#footnote-ref-24)
25. Freedom House 2025. [↑](#footnote-ref-25)
26. Bertelsmann Stiftung 2024, s. 25. [↑](#footnote-ref-26)
27. VC.ru 23.11.2023. [↑](#footnote-ref-27)
28. Кочедыкова 2022, s. 64. [↑](#footnote-ref-28)
29. Кочедыкова 2022, s. 61, 63–64. [↑](#footnote-ref-29)
30. Уполномоченный при Президенте Российской Федерации по защите прав предпринимателей [päiväämätön]a. [↑](#footnote-ref-30)
31. Федеральная палата адвокатов Российской Федерации [päiväämätön]. [↑](#footnote-ref-31)
32. Уполномоченный при Президенте Российской Федерации по защите прав предпринимателей [päiväämätön]b. [↑](#footnote-ref-32)
33. Ведомости 15.5.2024; РБК 4.9.2024; ТАСС [päiväämätön]. [↑](#footnote-ref-33)
34. РБК 4.9.2024. [↑](#footnote-ref-34)
35. ТАСС [päiväämätön]. [↑](#footnote-ref-35)
36. Forbes 4.9.2024. [↑](#footnote-ref-36)